Forslag til RÅDETS FORORDNING om fastsættelse for fangståret 2004 af orienteringspriserne og af EF-producentpriserne for visse fiskerivarer i henhold til forordning (EF) nr. 104/2000

(forelagt af Kommissionen)

BEGRUNDELSE

I henhold til artikel 18 i forordning (EF) nr. 104/2000 om den fælles markedsordning for fiskerivarer og akvakulturprodukter skal der for hver af de varer, som er anført i bilag I, og for hver af de varer eller varegrupper, der er anført i bilag II, fastsættes en orienteringspris. Beregningen foretages på grundlag af gennemsnittet af noteringerne for en betydelig del af EF's produktion på engrosmarkeder eller i havne i de sidste tre fangstår forud for det fangstår, som prisen fastsættes for.

Når disse priser fastsættes, tages der også hensyn til tendensen i produktion og efterspørgsel og andre faktorer såsom behovet for at sikre stabile markedspriser og støtte producenternes indkomster og forbrugernes interesser.

I sammenligning med perioden 2000-2002 er gennemsnitspriserne for hvidfisk faldet meget i perioden 2001-2003, idet faldene har været på mellem 2 og 6 % for de fleste arter og for visse arter helt ned til 18%. I første halvdel af 2003 lå priserne på hvidfisk generelt lavere end i samme periode i det foregående år. I betragtning af denne ugunstige markedssituation foreslår Kommissionen at reducere orienteringspriserne med mellem 0,5 og 6% for de fleste arter hvidfisk. På den anden side anbefaler Kommissionen en mindre stigning på mellem 1 og 1,5% for rødspætte, glashvarre, hel havtaske og tunge. Det foreslås desuden, at de nuværende priser opretholdes for småplettet rødhaj.

Hvad angår de pelagiske arter, har de gennemsnitlige priser for perioden 2001-2003 sammenholdt med perioden 2000-2002 ændret sig med mellem -7 og +16%. Priserne for sardiner, makrel og ansjos er steget, hvorimod situationen for sild, spansk makrel og hvid tun er blevet dårligere. Kommissionen foreslår derfor en forhøjelse af priserne for disse arter på mellem +1,5% (sardiner, makreller) og +2,5% (ansjoser), ekskl. sild, hvid tun og spansk makrel (fald på mellem -0,5% og -2%).

Hvad angår andre arter, især krebsdyr, har markedssituationen i den seneste tid været mindre gunstig. Kommissionen foreslår derfor et fald i priserne for disse arter.

Verdensmarkedspriserne for frosne varer har udvist en faldende tendens undtagen for sepiablæksprutte, almindelig ottearmet blæksprutte og rejer (andre Penaeidae), hvor Kommissionen foreslår en stigning på mellem +1% og +2%. Kommissionen foreslår desuden, at de nuværende orienteringspriser for europæisk loligo og blæksprutte fastholdes.

Endvidere skal der i henhold til artikel 26 i Rådets forordning (EF) nr. 104/2000 fastsættes en EF-producentpris for tun, der er bestemt til konservesindustrien. Beregningen foretages på grundlag af gennemsnittet af noteringerne for en betydelig del af EF's produktion på engrosmarkeder eller i havne i de sidste tre fangstår forud for det fangstår, som prisen fastsættes for.

EF's gennemsnitspris steg lidt i perioden 2001-2003 i sammenligning med perioden 2000-2002. Denne tendens vendte dog i første halvår af 2002. I betragtning af denne markedssituation foreslår Kommissionen, at EF-producentprisen fastholdes på sit nuværende niveau i 2004.

Forslag til RÅDETS FORORDNING om fastsættelse for fangståret 2004 af orienteringspriserne og af EF-producentpriserne for visse fiskerivarer i henhold til forordning (EF) nr. 104/2000

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 104/2000 af 17. december 1999 om den fælles markedsordning for fiskerivarer og akvakulturprodukter [1], særlig artikel 18, stk. 3, og artikel 26, stk. 1,

[1] EFT L 17 af 21.1.2000, s. 22.

under henvisning til forslag fra Kommissionen, og:

ud fra følgende betragtninger:

(1) I henhold til artikel 18, stk. 1, og artikel 26, stk. 1, i forordning (EF) nr. 104/2000 skal der for hvert fangstår fastsættes en orienteringspris og en EF-producentpris med henblik på at fastsætte de prisniveauer, hvorved der skal foretages intervention for visse fiskerivarer.

(2) I henhold til artikel 18, stk. 1, i forordning (EF) nr. 104/2000 skal der fastsættes en orienteringspris for hver af varerne og varegrupperne omtalt i bilag I og II til nævnte forordning.

(3) På grundlag af de nuværende data om priserne på de pågældende varer og kriterierne i artikel 18, stk. 2, i forordning (EF) nr. 104/2000 bør orienteringspriserne forhøjes, opretholdes eller nedsættes alt efter fiskeart i fangståret 2004.

(4) I Kommissionens forordning (EØF) nr. 3510/82 [2] er der fastsat tilpasningskoefficienter for de forskellige arter tunfisk. Det er derfor ikke nødvendigt at fastsætte EF-producentpriser for alle de arter tunfisk, der er anført i bilag III til forordning (EF) nr. 104/2000, men kun for gulfinnet tun (Thunnus albacares).

[2] EFT L 368 af 28.12.1982, s. 27. Forordning senest ændret ved forordning (EØF) nr. 3899/92 (EFT L 392 af 31.12.1992, s. 24).

(5) På grundlag af de kriterier, der er opstillet i artikel 18, stk. 2, første og andet led, og i artikel 26, stk. 1, i forordning (EF) nr. 104/2000, bør EF-producentprisen forøges for fangstsåret 2004 opretholdes.

UDSTEDT FØLGENDE FORORDNING:

Artikel 1

Orienteringspriserne for fangståret fra den 1. januar til den 31. december 2004 skal i henhold til artikel 18, stk. 1, i forordning (EF) nr. 104/2000 fastsættes som angivet i bilag I til nærværende forordning.

Artikel 2

EF-producentpriserne for fangståret fra 1. januar til 31. december 2004 skal i henhold til artikel 26, stk. 1, i forordning (EF) nr. 104/2000 fastsættes som angivet i bilag II til nærværende forordning:

Artikel 3

Denne forordning træder i kraft den 1. januar 2004.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...].

På Rådets vegne

Formand

BILAG I

>TABELPOSITION>

BILAG II

>TABELPOSITION>

EF-producentpriserne for de andre varer i bilag III til forordning (EF) nr. 104/2000 fastsættes ved hjælp af de omregningsfaktorer, der er omtalt i forordning (EØF) nr. 3510/82.

>TABELPOSITION>